Սեքստուս Հուլիոս Կեսար

**Սեքստուս Հուլիոս Կեսար** (, ), Հուլիոսների պատրիկյան ընտանիքից հռոմեացի զինվորական և քաղաքական գործիչ, մ.թ.ա. 157 թվականի կոնսուլ։

## Ծագում
Հուլիոս Սեքստուսը պատկանել է հին պատրիկայան տոհմի, որի անդամների տոհմաբանությունը հասել է մինչև աստվածուհի Վեներան՝ Էնեասի միջոցով։ Մ.թ.ա. 489-ից 379 թվականները Հուլիոսները բազմիցս դարձել են հյուպատոսական լիազորություններով կոնսուլներ և ռազմական տրիբուններ, սակայն մոտ 200 տարի աղբյուրներում գրեթե չեն հիշատակվել։ Կապիտոլիական ֆաստիները անվանել են իր հոր և պապի՝ համապատասխանաբար Սեքստուսի և Լուցիոսի պրենոմենը։ Ենթադրաբար, ավագ Սեքստուսը մ.թ.ա. 208 թվականին եղել է պրետոր։

## Կենսագրություն
Հուլիոս Սեքստուսի մասին առաջին հիշատակումը արված է մ.թ.ա. 181 թվականին, երբ նա եղել է ռազմական տրիբուն կոնսուլ Լուցիոս Աեմիլիոս Պաուլոս (հետագայում՝ Մակեդոնացու) բանակում։ Պաուլոսը կռվել է լիգուրների դեմ, հայտնի է, որ Կեսարը, Լուցիոս Ավրելիոս Կոտտայի հետ միասին, ճակատամարտերից մեկում ղեկավարել է III լեգեոնը: Այնուամենայնիվ, հետազոտողները կարծում են, որ Լիվիոսի մոտ պատերազմի ամբողջ պատմությունը կարող է հիմնված լինել տարեգիրների հորինվածքներից մեկի վրա։

Մ.թ.ա. 169 թվականին Սենատը Սեքստուս Հուլիոսին և Գայոս Սեմպրոնիոս Բլաեսոսին ուղարկել է բալկաններ՝ որպես դեսպաններ։ Այդ ժամանակ ընթացել է Երրորդ Մակեդոնական պատերազմը և հռոմեացի հրամանատար Լուցիոս Հորտենսիոսը ինքնակամ գրավել և թալանել է հունական Աբդերի քաղաքը՝ ստրկացնելով նրա բնակիչներին։ Դեսպանները Հորտենսիոսին և պրոկոնսուլ Ավլոս Հոստիլիոս Մանցինոսին փոխանցել են Սենատի հրամանը՝ «Աբդերիացիների դեմ պատերազմը սկսվել է անօրինական կերպով և արդարադատությունը պահանջում է, որ բոլոր նրանք, որոնք վաճառվել են ստրկության, կգտնվեն և կվերականգնվի նրանց ազատությունը»: Հնարավոր է, որ այդ ժամանակ Կեսարն արդեն քվեստոր է եղել:

Մ.թ.ա. 165 թվականին Հուլիոս Սեքստուսը զբաղեցրել է կուրուլե էդիլի պաշտոնը։ Իր գործընկեր Գնեոս Կոռնելիոս Դոլաբելլայի հետ նա կազմակերպել է Պուբլիոս Տերենտիոս Աֆերի «Սկեսուրը» (լատիներեն՝  Hecyra) կատակերգական ներկայացումը։

Մ.թ.ա. 157 թվականը Հուլիոս Սեքստուսի կարիերայի գագաթնակետն է եղել՝ պլեբեյ Լուցիոս Ավրելիոս Օրեստեսի հետ համատեղ եղել է կոնսուլատ։ Սեքստուսը առաջին Կեսարն է եղել, որը հասել է այդ պաշտոնին։ Մ.թ.ա. 147 թվականին Սեքստուս Հուլիոսը գլխավորել է Հունաստանի դեսպանատունը։ Արքայական լիգայի իշխանությունները սկսել են թշնամաբար վերաբերվել Հռոմին վերջինիս կողմից Մակեդոնիայի անեքսիայից հետո և Կեսարի խնդիրն է եղել համոզել հույներին «չմտնել թշնամանքի մեջ հռոմեացիների հետ անհրաժեշտության պատճառով»։ Սակայն Էգիում և Թեգեա քաղաքներում բանակցությունները ավարտվել են լիակատար ձախողմամբ, ինչը անխուսափելի է դարձրել պատերազմը և Հունաստանի վերջնական հպատալեցումը։

Վիլհելմ Դրումանը ենթադրել է, որ 181 թվականի զինվորական տրիբունը և 157 թվականի կոնսուլը երկու տարբեր Սեքստուս Հուլիոս Կեսարներ են։ Սակայն Ֆրիդրիխ Մյունցերը վստահ է, որ այս վարկածը որևէ հիմք չունի:

## Հետնորդներ
Ենթադրվում է, որ Հուլիոս Սեքստուսի որդիներն են եղել մ.թ.ա. 123 թվականի համանուն պրետորն ու Լուցիոս Հուլիոս Կեսարը, որը մի ժամանակ զբաղեցրել է փողատիրության պաշտոնը։ Վերջինս, որն ամուսնացել է Քվինտոս Լուտատիոս Կատուլոսի մոր հետ՝ Լուցիոս Հուլիոս Կեսարի (մ.թ.ա. 90 թվականի կոնսուլ) և Գայոս Հուլիոս Կեսար Ստրաբոն Վոպսկոսի հայրն է եղել, ինչպես նաև Մարկոս Անտոնիոսի նախապապը։

## Ծանոթագրություններ

## Աղբյուրներ և գրականություն
# 
# 
# 
# 
# 
# 
# 
# 
# 
# 

## Արտաքին հղումներ
# Սեքստուս Հուլիոս Կեսար  (մ․թ․ա․ 157 թվականի կոնսուլ) (անգլ.). — Smith's Dictionary of Greek and Roman Biography and Mythology.